། གཙོ་བོ་ཡབ་ཡུམ་མི་བསྡུ་བར། རང་གི་གནས་རྣམས་སུ་ཟླ་བའི་སྟེང་དུ། སྙིང་གར་ཨོཾ་ཨོཾ་ཧ་དཀར་པོ་སོགས་དཔའ་བོའི་གོ་ཆ་དང་དཔའ་མོའི་གོ་ཆ་གོང་བཞིན་དང་། གོ་ཆ་ཆེན་པོ་ནི། པུ་ཛ་སོགས་ནས། མ་ཀུའི་བར་ངག་དུ་བརྗོད། སེམས་ཀྱི་ལུས་དཀྱིལ་གྱི་གཙོ་བོ་ཡབ་ཡུམ་ནས་སྒོ་མཚམས་མའི་བར་ཡིག་འབྲུར་གྱུར་པར་བསམ་མོ། །ཚམ་རྔམ་སྔགས་ཀྱི་བསྲུང་བ་ནི། གོང་སྲུང་འཁོར་སྐབས་བཞིན། ལག་གཡོན་སྡིགས་མཛུབ་ཕྱོགས་བཅུར་སྟོན་ཅིང་། ངག་ཏུ་ཨོཾ་སུམྦྷ་སོགས་ཚར་གཉིས་བརྗོད་དུས། སེམས་ཀྱི་ཕྱོགས་གཡོན་སྐོར་དང་། མཚམས་གཡས་སྐོར་དུ་ཞལ་བཞི་པའི་སྔགས་ཁ་དོག་སྔོན་པོ། །འོད་ཟེར་དམར་སེར་འབར་བའོ། །སྟེང་འོག་གཡོན་གཡས་སྣོལ་མར་བྱ། དགའ་བ་གསུམ་དྲན་པ་ནི། ཧཱུྃ་བདག་དང་སྣང་བའི་དངོས་པོ་ཐམས་ཅད་འཁོར་ལོ་བདེ་མཆོག་གི་སྐུའི་རྣམ་པ། ཡི་གེ་བདུན་པ་ཚར་གཅིག་བརྗོད་ནས། བརྗོད་པ་དང་གྲགས་པའི་སྒྲ་ཐམས་ཅད་འཁོར་ལོ་བདེ་མཆོག་གི་གསུང་གི་རང་བཞིན། ཧཱུྃ། སེམས་ཀྱི་རྣམ་པར་རྟོག་པའི་ཆོ་འཕྲུལ་ཐམས་ཅད་འཁོར་ལོ་བདེ་མཆོག་གི་ཐུགས་རྣམ་པར་མི་རྟོག་པའི་ཡེ་ཤེས་ཀྱི་རང་བཞིན་དུ་རྣམ་པར་དག་གོ །དགེ་རྩ་བསྔོ་བ་ནི། དགེ་བ་འདི་ཡིས་མྱུར་དུ་བདག །སོགས་དང་། སྲིད་པ་གསུམ་འབར་སྐུ་ནི་རྗེས་ཆགས་དུལ་བར་ལྡན། །འོད་ཟེར་སྔོན་པོ་སྟོང་ལྡན་ཉི་མ་བརྒྱ་སྟོང་ལྡན། །རྣམ་མང་སྐུ་དང་ཆ་ལུགས་རྗེས་ཆགས་སེམས་པར་ལྡན། །ཧེ་རུ་ཀ་དཔལ་དེ་དང་བསྔགས་པ་ལྷན་ཅིག་གར་བྱེད་ཤོག །ལྷ་མོ་ཚད་མ་དམ་ཚིག་ཚད་མ་དང་། །དེའི་གསུང་ཚིག་ཀྱང་ཚད་མའི་མཆོག་ཡིན་ཏེ། །བདེན་པ་དེ་ཡིས་ལྷ་མོ་དེ་དག་གིས། །བདག་ཅག་རྗེས་སུ་འཛིན་པའི་རྒྱུར་གྱུར་ཅིག །བཀྲ་ཤིས་གང་ཞིག་ཆོས་ཀྱི་དབྱིངས་ལས་ལེགས་བྱུང་བའི། །ཧེ་རུ་ཀ་དཔལ་འཇིགས་བྱེད་རྒྱལ་པོ་འབར་བའི་སྐུ། །ཤེས་རབ་ཕག་མོའི་པདྨར་རྡོ་རྗེས་རོལ་མཛད་པའི། །བདེན་པ་དེས་ཀྱང་བདེ་མཆོག་ལ་གནས་བཀྲ་ཤིས་ཤོག །གཉིས་པ་གཏོར་མའི་རྣལ་འབྱོར་ནི། །གཏོར་མ་གསུམ་མམ་གཉིས་ལ་སོགས་པ་གང་རུང་ལག་ལེན་ལྟར་བཤམ། ནང་མཆོད་ཆུ་ཆང་གིས་སྦྱངས་ལ། ཨོཾ་སུམྦྷ་སོགས་ཀྱི་བསངས། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས་ཡཾ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན་བ་དན་གྱིས་མཚན་པ། དེའི་སྟེང་དུ་རཾ་ལས་མེའི་དཀྱིལ་འཁོར་གྲུ་གསུམ་དམར་པོ་འབར་བས་མཚན་པའི་སྟེང་དུ། ཨཱ་ལས་ཐོད་པ་དཀར་པོ་ཡངས་ཤིང་རྒྱ་ཆེ་བ། དཔྲལ་བ་རང་ལ་བསྟན་པའི་ནང་དུ་ཟླ་བའི་དཀྱིལ་འཁོར་གྱི་དབུས་སུ་གོ་ལས་བ་གླང་གི་ཤ ཤར་དུ་ཀུ་ལས་ཁྱིའི་ཤ བྱང་དུ་ད་ལས་གླང་པོ་ཆེའི་ཤ ནུབ་ཏུ་ཧ་ལས་རྟའི་ཤ ལྷོར་ན་ལས་མིའི་ཤ དེ་རྣམས་རེ་རེའི་སྟེང་དུ་བདུད་རྩི་ལྔ་ལྔ་ཡོད་པ་ནི། དབུས་སུ་བི་ལས་དྲི་ཆེན། ཤར་དུ་མུ་ལས་དྲི་ཆུ། བྱང་དུ་ཤུ་ལས་བྱང་སེམས། ནུབ་ཏུ་མ་ལས་ཀླད་པ། ལྷོར་ར་ལས་རཀྟ། དེ་རྣམས་ཀྱི་སྟེང་དུ་དབུས་སུ་ཧཱུྃ་ཆོས་དབྱིངས་ཡེ་ཤེས། ཤར་དུ་བྷྲཱུྃ་མེ་ལོང་ལྟ་བུའི་ཡེ་ཤེས། བྱང་དུ་ཁཾ་བྱ་བ་སྒྲུབ་པའི་ཡེ་ཤེས། ནུབ་ཏུ་ཛྲཱིཾ་སོ་སོར་རྟོག་པའི་ཡེ་ཤེས། ལྷོར་ཨོཾ་མཉམ་པ་ཉིད་ཀྱི་ཡེ་ཤེས། དེ་རྣམས་ཀྱི་སྟེང་གི་ནམ་མཁའ་ལ་ཨོཾ་དཀར་པོ་མགོ་བོ་ཐུར་དུ་བསྟན་པ། དེའི་སྟེང་དུ་ཟླ་བའི་དབུས་སུ་བྱང་ཆུབ་སེམས་ཀྱི་རང་བཞིན་ཁ་ཊྭཱཾ་ག་དཀར་པོ་རྩེ་མོ་འོག་ཏུ་བསྟན་པ་ཧཱུྃ་གིས་མཚན་པ། ཧཱུྃ་ལས་འོད་འཕྲོས་འོག་ཏུ་སོང་བས་རླུང་གཡོས། མེ་སྦར་བས་རྫས་རྣམས་ཞུ་ཞིང་སྐོལ་བའི་རླངས་པ་གྱེན་དུ་སྐྱོད་པས། སྟེང་གི་ཨོཾ་དང་ཟླ་བ་ཁ་ཊྭཱཾ་ག་རྣམས་ལས་བདུད་རྩིའི་རྒྱུན་བབས། ཡང་ཧཱུྃ་ལས་འོད་ཟེར་ཕྱོགས་བཅུར་འཕྲོས་པས། དཔའ་བོ་རྣལ་འབྱོར་མ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས། ཐོད་པ་བདུད་རྩིས་གང་བའི་རྣམ་པར་བྱུང་ནས་འོག་གི་བདུད་རྩི་ལ་ཐིམ། སྟེང་གི་ཨོཾ་དང་ཟླ་བ་ཁ་ཊྭཱཾ་ག་རྣམས་ཀྱང་འོད་དུ་ཞུ་བ་གཏོར་མ་ལ་ཐིམ་པས། ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ཧ་ཧོཿཧྲཱི། གསུམ་བརྗོད། གཏོར་མགྲོན་ནི། བདག་བསྐྱེད་འབྲེལ་ན། བདག་བསྐྱེད་ཀྱི་དུར་ཁྲོད་བརྒྱད་དང་། མདུན་བསྐྱེད་དང་འབྲེལ་ན། དེའི་དུར་ཁྲོད་བརྒྱད་དང་། གཉིས་ཀ་དང་མ་འབྲེལ་བར་ཟུར་དུ་འབུལ་ན། སྐད་ཅིག་གིས་མདུན་གྱི་ནམ་མཁར་སྲུང་འཁོར་དུར་ཁྲོད་གཞལ་ཡས་ཁང་དང་བཅས་པའི་དབུས་སུ། གཙོ་བོ་ཡབ་ཡུམ། སྙིང་པོའི་རྣལ་འབྱོར་མ་ཐུགས་གསུང་སྐུའི་ལྷ་ཚོགས། སྒོ་མཚམས་མ་བརྒྱད་རྣམས་ཡོངས་སུ་རྫོགས་པ། རང་གི་སྙིང་ག་ནས་འོད་འཕྲོས། དུར་ཁྲོད་བརྒྱད་ལ་ཕོག་པས་དཀྱིལ་འཁོར་ཆ་བརྒྱད་དུ་གྱུར། ཡང་རང་གི་སྙིང་ག་ནས་འོད་འཕྲོས་པས་སྔགས་སྐྱེས། ཞིང་སྐྱེས། ལྷན་སྐྱེས་ཀྱི་འཁོར་ལོ་བདེ་མཆོག་གིས་དཀྱིལ་འཁོར་ཐམས་ཅད། ཕཻཾ་བཛྲ་ས་མཱ་ཛཿཛཿཧཱུྃ་བཾ་ཧོཿ ཡེ་ཤེས་པ་དང་དབྱེར་མེད་པའི་དཀྱིལ་འཁོར་ཆ་དགུར་གྱུར། དེ་ཐམས་ཅད་ཀྱི་ཞལ་ནས་འོད་ཀྱི་སྦུ་གུ་བྱུང་ནས་གཏོར་མ་གསོལ་བར་བསམ་ལ། པད་སྐོར་སྔོན་འགྲོའི་རྡོ་རྗེ་ཐལ་མོ་ཁ་གྱེན་དུ་ཕྱེ་ནས། ཨོཾ་བཛྲ་ཨ་ར་ལི་ཧོ། ཛཿཧཱུྃ་བཾ་ཧོཿ ཌཱ་ཀི་ནི། ས་མ་ཡ་སཏྭཾ། ཌྲི་ཤྱ་ཧོ། ཨོཾ་བཛྲ་ཌཱ་ཀི་ནི་ཁ་ཁ་ཁཱ་ཧི་ཁཱ་ཧི། ཨི་མཾ། བ་ལིཾ། བྷུཉྫ་ཐ། པི་བ་ཐ། མ་མ་ཀརྻ། སཱ་དྷ་ཡ། ཨོཾ་ཨཱཿཧཱུྃ། ཕེཾ། ཕེཾ། ཕེཾ། སྭཱ་ཧཱ། ལྔའམ་བདུན་གྱིས་ཕུལ། རྒྱས་པར་ལྷ་སྔགས་ཡོངས་རྫོགས་ཚར་གཅིག་བརྗོད་པས་ཀྱང་འབུལ་བར་བཤད་དོ། །བསྡུས་ན་ཀ་ར་ཀ་ར་སོགས་དཔའ་བོ་ཉེར་བཞིའི་སྔགས་ཚར་གཅིག་བརྗོད། དེ་ནས་མཚན་སྔགས་སྔོན་འགྲོའི་ཆུ་གཉིས་ཉེར་སྤྱོད་རོལ་མོ་སྟེ་ཕྱི། ས་བོན་སོ་སོའི་མཐར་འབྲུ་གསུམ་གྱིས་ནང་མཆོད། ན་མོ་སོགས་ཡིད་མཆོད། ཨོཾ་ན་མོ་བྷ་ག་ཝ་ཏེ་བཱི་རེ་ཤཱ་ཡ་ཧཱུྃ་ཧཱུྃ་ཕཊ། ཨོཾ་མཧཱ་ཀལྤཱགྣི་སནྣི་བྷཱ་ཡ་ཧཱུྃ་ཧཱུྃ་ཕཊ། ཨོཾ་ཛ་ཊཱ་མ་ཀུ་ཊོཏྐ་ཊཱ་ཡ་ཧཱུྃ་ཧཱུྃ་ཕཊ། ཨོཾ་དཥྚྲཾ་ཀཱ་ལོ་གྲོ་བྷཱི་ར་ཎ་མུ་ཁཱ་ཡ་ཧཱུྃ་ཧཱུྃ་ཕཊ། ཨོཾ་ས་ཧ་སྲ་བྷུ་ཛ་བྷཱ་སུ་རཱ་ཡ་ཧཱུྃ་ཧཱུྃ་ཕཊ། ཨོཾ་པ་ར་ཤུ་པཱ་ཤོ་དྱ་ཏ་ཤུ་ལ་ཁ་ཊྭཱཾ་ག་དྷཱ་རི་ནི་ཧཱུྃ་ཧཱུྃ་ཕཊ། ཨོཾ་བྱཱ་གྲཱ་ཛི་ནཱམྦ་ར་དྷ་རཱ་ཡ་ཧཱུྃ་ཧཱུྃ་ཕཊ། ཨོཾ་མཧཱ་དྷུཾ་བྲཱནྡྷ་ཀཱ་ར་བ་སུ་རཱཡ་ཧཱུྃ་ཧཱུྃ་ཕཊ། ཡབ་ཀྱིའོ། །ཨོཾ་ན་མོ་བྷ་ག་ཝ་ཏི་བཛྲ་བཱ་ར་ཧི་ཧཱུྃ་ཧཱུྃ་ཕཊ། ཨོཾ་ན་མ་ཨཱརྻ་ཨ་པ་རཱ་ཛི་ཏེ་ཏྲཻ་ལེ་ཀྱ་མ་ཧཱ་བི་དྱེ་ཤྭ་རི་ཧཱུྃ་ཧཱུྃ་ཕཊ། ཨོཾ་ན་མ་སརྦ་བྷུ་ཏ་བྷ་ཡ་བཱ། ཧྱ་མཧཱ་བཛྲེ་ཧཱུྃ་ཧཱུྃ་ཕཊ། ཨོཾ་ན་མོ་བཛྲ་ཨཱ་ས་ནེ་ཨ་ཛི་ཏེ་ཨ་པ་རཱ་ཇི་ཏེ་བཱ་ཤྱངྐ་རི་ནེ་ཏྲ་བྷྲ་མ་ཎི་ཧཱུྃ་ཧཱུྃ་ཕཊ། ཨོཾ་ན་མོ་བི་ར་ཤོ་ར་ཎི་རོ་ར་ཎི། ཀྲོ་དྷ་ནི་ཀ་རཱ་ལི་ནེ་ཧཱུྃ་ཧཱུྃ་ཕཊ། ཨོཾ་ན་མསྶཾ་ཏྲཱ་ས་ནི། མཱ་ར་ཎི། སུ་པྲ་བྷེ་ད་ནི་ཧཱུྃ་ཧཱུྃ་ཕཊ། ཨོཾ་ན་མཿ པ་རཱ་ཛ་ཡེ། བི་ཛ་ཡེ། ཛམྦྷ་ནི། སྟམྦྷ་ནི། མོ་ཧ་ནི་ཧཱུྃ་ཧཱུྃ་ཕཊ། ཨོཾ་ན་མོ་བཛྲ་བཱ་ར་ཧི་མ་ཧཱ་ཡོ་གི་ནཱི། ཀཱ་མེ་ཤྭ་རི་ཁ་གེ་ཧཱུྃ་ཧཱུྃ་ཕཊ། །ཡུམ་གྱི་རྐང་པ་བརྒྱད་པའོ། །སྲིད་དང་ཞི་བ་མཉམ་པར་ཆགས་པ་བཅོམ་ཞིང་ཡང་དག་རྟོག་པ་འཇོམས། །ཁྱེད་ཀྱི་དངོས་པོ་ཐམས་ཅད་མཁའ་དང་མཉམ་པའི་བདག་ཉིད་གཟིགས་པར་ལྡན། །མགོན་པོ་ཐུགས་རྗེའི་ཆར་གྱི་ཡང་དག་བརླན་པའི་ཐུགས་ཀྱི་ཆུས། །ལྷ་མོ་རྣམས་ཀྱི་བདག་ལ་ཤིན་ཏུ་རྗེས་བརྩེར་མཛད་དུ་གསོལ། །ཞེས་གསོལ་བ་བཏབ་ལ། དེ་ནས་གུར་ཞལ། ལས་མགོན། མཁའ་འགྲོ་སྤྱི་གཏོར་སོགས་གང་དགོས་གཞན་ནས་འབྱུང་བ་བཞིན་བཏང་ངོ་། །ཡི་གེ་བརྒྱ་པ་ཚར་གསུམ་དང་། མ་འབྱོར་པ་དང་ཉམས་པ་དང་སོགས་ཀྱིས་ལྷག་ཆད་ཁ་བསྐངས། བདག་བསྐྱེད་དང་འབྲེལ་བར་གཏོར་མ་ཕུལ་བ་ཡིན་ན། འདས་པའི་མགྲོན་ནི་བདག་བསྐྱེད་ཀྱི་དཀྱིལ་འཁོར་བསྡུས་པ་ཉིད་ཀྱི་ཆོག་པས། གོང་ལྟར་བསྡུ། མདུན་བསྐྱེད་འབྲེལ་བའམ། གཞན་དུ་བྲིས་སྐུ་སོགས་རྟེན་ཡོད་ན་བརྟན་བཞུགས་བྱེད། མེད་ན་རང་ལ་བསྡུ། འཇིག་རྟེན་པའི་མགྲོན་རྣམས་ཀྱང་ཕལ་ཆེར་དེ་དང་མཚུངས། དེ་རྗེས་དགེ་རྩ་བསྔོ་བ་བཀྲ་ཤིས་སོགས་གོང་དུ་བཤད་པ་བཞིན་རྒྱས་བསྡུས་སྐབས་དང་སྦྱར་རོ། །གཏོར་མའི་ཆོ་གའོ། གསུམ་པ་སྤྱོད་ལམ་གྱི་རྣལ་འབྱོར་ལ་ལྔ་སྟེ། ཉལ་བའི་རྣལ་འབྱོར། ལྡང་བའི་རྣལ་འབྱོར། ཁྲུས་ཀྱི་རྣལ་འབྱོར། ཁ་ཟས་ཀྱི་རྣལ་འབྱོར། ཐུན་མཚམས་ཀྱི་རྣལ་འབྱོར་གཞན་བསྟན་པའོ། །དང་པོ་ནི། གཉིད་ལོག་པའི་ཚེ། རང་གི་སྙིང་ག་ནས་འོད་འཕྲོས་པས་སྣོད་བཅུད་ལྷ་དང་གཞལ་ཡས་ཁང་དུ་གསལ་བ་རང་ཡབ་ཡུམ་ལ་བསྡུ། ཡུམ་ཡང་ཡབ་ལ། དེ་སྙིང་གའི་ཧཱུྃ་ལ། དེའི་ཞབས་ཀྱུ་ཁོག་པ་ལ། དེ་མགོ་བོ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ། དེ་ཡང་ནམ་མཁའ་ལ་འཇའ་ཡལ་བ་ལྟར་སྟོང་པའི་ངང་ལ་ཉལ་ལོ། །གཉིས་པ་ལྡང་བ་ན་ནམ་མཁའི་དཔའ་བོ་རྣལ་འབྱོར་མ་རྣམས་ཀྱིས་ཌ་མ་རུའི་སྒྲ་ཀ་ར་ཀ་ར་ལ་སོགས་པ་དང་། ཡི་གེ་བདུན་པའི་སྒྲར་གྲགས་པས་བསླང་སྟེ། སྐད་ཅིག་གིས་ཧེ་རུ་ཀ་ཡབ་ཡུམ་ཞལ་ཕྱག་རྫོགས་པར་ལང་ངོ་། །དེའི་ཐུགས་ཁའི་འོད་ཀྱིས་སྣོད་བཅུད་གཞལ་ཡས་ཁང་དང་ལྷར་དྲན་པར་བྱས་ལ། ཨོཾ་ཡོ་ག་ཤུདྡྷ་སོགས་བརྗོད་ཅིང་དོན་དྲན་པར་བྱའོ། །གསུམ་པ་ཁྲུས་བྱེད་པའི་ཚེ་ནམ་མཁར་དབང་ལྷ་སྔར་བཞིན་གྱི་བདུད་རྩིའི་ཆུས་རང་གི་ལུས་ལ་བླུགས་པས་སྡིག་སྒྲིབ་དམ་ཚིག་ཉམས་ཆག་དག་པར་བསམ་ཞིང་། ཡི་གེ་བརྒྱ་པ་བརྗོད་པས་བཀྲུའོ། །བཞི་པ་ཁ་ཟས་ནི་གཏོར་མ་ལྟར་བྱིན་རླབས་བྱེད་པའམ། བསྡུ་ན་ལག་པ་གཡོན་པས་ཁ་ཟས་བཏུང་བ་སོགས་ལ་རེག་ཅིང་། འབྲུ་གསུམ་བརྗོད་པས་བདུད་རྩིར་གྱུར་པ། རང་ཕྱིའི་ཧེ་རུ་ཀའི་ལྟེ་བ་ནས་གཏུམ་མོའི་མེ་སྦར་བས་ལུས་དཀྱིལ་གྱི་ལྷ་ཚོགས་གསལ་བཏབ་པའི། ནང་གི་གཙོ་བོ་ཧེ་རུ་ཀའི་སྤྱི་བོར་བླ་མ་རིགས་བདག་ཏུ་བཞུགས་པ་དང་། ལྟོ་བར་ཆོས་སྐྱོང་སྲུང་མ་ཐམས་ཅད་བཞུགས་པ་ལ་མཆོད་པ་འབུལ་བར་བསམ་ཞིང་ལོངས་སྤྱོད། ལྷག་མ་ཨོཾ་ཨུ་ཙིཥྚ་བ་ལིཾ་ཏ་བྷཀྵ་སི་སྭཱ་ཧཱ། ཞེས་ལྷག་མ་ལ་དབང་བའི་འབྱུང་པོ་རྣམས་ལ་སྦྱིན། ལྔ་པ་ཐུན་མཚམས་ཀྱི་བྱ་བ་གཞན་ལ་འཇུག་པའི་ཚེ་གོང་དུ་བཤད་པ་ལྟར། ཚམ་རྔམ་སྔགས་ཀྱིས་བསྲུང་བའི་ནང་དུ་བདག་དང་སྣང་བ་ཐམས་ཅད་ལྷའི་དཀྱིལ་འཁོར་དང་། དེ་ཡང་རང་བཞིན་སྟོང་པ། ངོ་བོ་ཟུང་འཇུག་ཏུ་ཤེས་པའི་ངང་ནས་ཆོས་ཀྱི་བཤད་ཉན་གཏོར་མ་ཆོས་སྤྱོད་ཁ་ཏོན་ལ་སོགས་པ་དགེ་བའི་བྱ་བ་ཁོ་ན་ལ་རྟག་འགྲུས་སུ་བྱས་ན་མྱུར་དུ་ཤྲཱི་ཧེ་རུ་ཀའི་གོ་འཕང་འགྲུབ་པར་འགྱུར་རོ། །འདི་དག་གི་མཐའ་དཔྱོད་པ་དང་། རྣམ་པར་གཞག་པ་རྒྱས་པ་ནི། རྗེ་བཙུན་ས་སྐྱ་པའི་གསུང་རབ་ཚད་མར་གྱུར་པ་རྣམས་དང་མན་ངག་ཤེས་པའི་བླ་མ་ལས་མཉན་ནས་ཁོང་དུ་ཆུད་པར་བྱོས་ཤིག དཔལ་ལྡན་གསང་ཆེན་རྒྱུད་སྡེའི་རྒྱ་མཚོ་གནམ་སྔོན་བཞུ་བ་ལྟ་བུའི་དབུས། །དཔལ་གྱི་འོད་འབར་སྒོ་དྲུག་རྩེར་སོན་གསང་མཐའི་ནོར་བུ་དྲི་མེད་ནི། །དཔལ་ཆེན་ནཱ་རོའི་མན་ངག་རྒྱལ་མཚན་རྩེ་མོར་གསལ་བར་བཀོད་པ་གང་། །དཔལ་ལྡན་ཕ་ན་ཕིང་གུ་མལ་གྱོ་དག་ལས་རིམ་པར་བརྒྱུད་པའོ། །ས་སྐྱའི་རྗེ་བཙུན་སྙིང་པོའི་ཞབས་དང་རྩེ་མོ་རྒྱལ་མཚན་པཎ་ཆེན་སོགས། །ངེས་དོན་གནས་ལུགས་ཇི་བཞིན་གཟིགས་པའི་མཁས་གྲུབ་ཞལ་གྱི་བདུད་རྩི་ཅན། །ལེགས་པའི་འབྱུང་གནས་གང་གི་བཀའ་དྲིན་ཆེར་ཐོབ་གཞན་ཡང་འཁོར་ལོའི་མགོན། །བུདྡྷའི་མཚན་ཅན་ལ་སོགས་ཡོངས་འཛིན་མཆོག་གི་བྱིན་རླབས་འདི་བརྩམས་སོ། །དེང་སང་སྙིགས་དུས་གྲགས་པའི་རྗེས་འབྲང་ནས། །མན་ངག་ཟབ་དགུ་དག་ལ་ནན་ཏན་བྲལ། །ཅུང་ཟད་ཤེས་ཀྱང་ནེ་ཙོའི་འདོན་པ་བཞིན། །སྙིང་པོ་མེད་པའི་ཚིག་ལ་ལྷུར་ལེན་མང་། །དེ་བས་ངེས་དོན་གདམས་པ་སྣ་ཚོགས་ཉོན། །ཉམས་ལེན་བྱེད་ཚེ་སྙིང་པོའི་དོན་ལ་དྲིལ། །གཏད་མེད་ཚེ་འདིའི་བྱ་གཞག་རྩྭ་ལྟར་དོར། །བསླུ་མེད་བླ་མའི་བདུད་རྩི་སྙིང་ལ་བསྟིམ། །བྱང་ཆུབ་སེམས་གཉིས་བརྩོན་པའི་ལྕག་བཏབ་ནས། །བདེ་ཆེན་མཁའ་སྤྱོད་གནས་སུ་རབ་བགྲོད་པའི། །ཟབ་མོའི་ལམ་འདི་ཡང་ཡང་བསྒོམ་བྱས་ན། །མྱུར་དུ་རྡོ་རྗེ་འཛིན་པའི་དཔལ་ཐོབ་འགྱུར། །འདི་བརྩམས་དགེ་བ་ཁ་བ་དུང་དང་ཀུནྡ་ལྟ་བུར་ཆེས་དཀར་དེ་ཡི་མཐུས། །ཀུན་གསལ་མཐའ་ཀླས་རིགས་དྲུག་སྐྱེ་དགུ་སྡུག་བསྔལ་རྒྱ་མཚོར་བྱིང་ཞིང་ནུབ་པ་རྣམས། །ཡང་དག་དམ་ཆོས་གྲུ་ཆེན་བཙུགས་ནས་རྨད་བྱུང་ཐར་པའི་གླིང་མཆོག་ཏུ་དྲངས་ཏེ། །གཉིས་སུ་མེད་པའི་ཡེ་ཤེས་དཔལ་ལྡན་ཧེ་རུ་ཀ་ཡི་གོ་འཕང་མྱུར་ཐོབ་ཤོག །ཅེས་པ་འདི་ནི་རྗེ་བཙུན་དམ་པ་མཁན་ཆེན་ལེགས་པའི་འབྱུང་གནས་ཀྱི་ཞལ་སྔ་ནས་གདམས་པ་རྒྱ་མཚོའི་བཀའ་དྲིན་ཐོབ་ཅིང་། ཁྱད་པར་དཔལ་འཁོར་ལོ་བདེ་མཆོག་ལཱུ་ནག་དྲིལ་གསུམ་གྱི་དབང་བཀའ། རྒྱུད་དང་སྒྲུབ་པའི་ཐབས་ཀྱི་བཤད་པ། མན་ངག་གི་གནད་ལ་སོགས་པ་ལེགས་པར་ཐོབ་པ། དཔལ་ས་སྐྱ་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས། རྣམ་རྒྱལ་ཞེས་པ་ཆུ་མོ་སྦྲུལ་གྱི་ལོ་ཆོ་འཕྲུལ་ཟླ་བའི་ཡར་ཚེས་རྒྱལ་བ་དང་པོ་ལ། དཔལ་ས་སྐྱ་ཡོན་ཏན་རིན་པོ་ཆེའི་འབྱུང་གནས་སུ་རྫོགས་པར་བྲིས་པའོ། །ཨི་མེ་ན་ཛི་ན་ཤཱ་པ་ནཤྩ་ས་ཀ་ལ་པྲ་ཛཱ་ཧི་ཏ་སུ་ཁ་བིསྟཱ་ར་བྷ་ཝནྟུ། ཤུདྡྷོ྅